Uznesenie Európskeho parlamentu o dôsledkoch poskytovania pôžičiek Európskeho spoločenstva v rozvojových krajinách (2004/2213(INI))



Úradný vestník 157 E , 06/07/2006 S. 0477 - 0481



P6_TA(2005)0299 Vplyv poskytovania pôžičiek ES v rozvojových krajinách Uznesenie Európskeho parlamentu o dôsledkoch poskytovania pôžičiek Európskeho spoločenstva v rozvojových krajinách (2004/2213(INI)) Európsky parlament, - so zreteľom na správu Komisie Rade a Európskemu parlamentu o pôžičkových a úverových aktivitách Európskych spoločenstiev v roku 2003 (SEK(2004)1073) a na pripojený pracovný dokument Komisie (SEK(2004)1074), - so zreteľom na výročnú správu za rok 2004 o rozvojovej politike a externej pomoci (KOM(2004)0536 a na pripojený pracovný dokument Komisie SEK(2004)1027), - so zreteľom na štúdiu "Európska investičná banka a krajiny AKT: účinné partnerstvo?" sekretariátu Britského spoločenstva národov, - so zreteľom na dokument Európskej investičnej banky (EIB) s názvom "Rámec pre hodnotenie rozvojových vplyvov nástrojov investičných projektov", - so zreteľom na prebiehajúce rokovania o preskúmaní mandátu EIB na poskytovanie pôžičiek v zahraničí, - so zreteľom na externú štúdiu "Rozvojový vplyv poskytovania pôžičiek Európskej investičnej banky (EIB) v rámci Cotonou a ALA" [1] ktorú zadal Výbor pre rozvoj, - so zreteľom na svoje uznesenie z 20. januára 2000 o porušovaní ľudských práv v súvislosti s ropnými a ropovodnými projektmi v Čade a Kamerune [2], - so zreteľom na svoje uznesenie z 5. februára 2002 o výročnej správe EIB za rok 2000 [3], - so zreteľom na svoje uznesenie z 21. novembra 2002 o výročnej správe EIB za rok 2001 [4], - so zreteľom na svoje uznesenie z 22. apríla 2004 o správe o činnosti EIB za rok 2002 [5], - so zreteľom na výsledky vypočutia vo Výbore pre rozvoj z 18. januára 2005, - so zreteľom na článok 45 rokovacieho poriadku, - so zreteľom na správu Výboru pre rozvoj (A6-0183/2005), A. keďže EIB je najväčším verejným poskytovateľom pôžičiek na svete s objemom pôžičiek 40 miliárd EUR, B. keďže EIB pracuje vo viac ako sto rozvojových krajinách, v oblasti Stredozemného mora, v krajinách Afriky, Karibiku a Tichomoria (AKT), v Ázii a v Latinskej Amerike a realizuje dôležité rozvojové programy EÚ v oblasti Stredozemného mora a krajinách AKT, hoci spôsoby poskytovania pôžičiek rozvojovým krajinám nie sú definované moderným politickým mandátom, C. uvedomujúc si, že EIB v posledných rokoch vyvinula veľké úsilie s cieľom vyhovieť konštruktívnym návrhom Parlamentu, D. keďže EIB v súčasnosti prehodnocuje svoju politiku o verejnom prístupe k informáciám, ktorá musí zohľadniť požiadavky vyplývajúce z uplatňovania Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány EÚ, E. keďže EIB pracuje ako nezávislá banka, ktorá však má záväzky voči svojim akcionárom - 25 členským štátom EÚ, F. keďže pokiaľ ide o poskytovanie pôžičiek mimo rámec EÚ uskutočňuje EIB ústretový krok tým, že vo svojom novom "Rámci pre hodnotenie rozvojových vplyvov" prakticky vyjadruje svoju podporu obsiahnutú vo vyhlásení o stave životného prostredia za rok 2004 a týkajúcu sa vyhlásenia UNEP o stave životného prostredia a udržateľnom rozvoji a v "Equator Principles", aspoň v súvislosti s projektmi v rámci investičného nástroja podľa dohody z Cotonou, G. uvedomujúc si mimoriadne riziká spojené s poskytovaním pôžičiek v mnohých rozvojových krajinách, s ktorými sa manažment EIB musí vedieť vysporiadať, H. uvedomujúc si snahy EÚ a medzinárodného spoločenstva smerujúce k dosiahnutiu rozhodujúceho prelomu v oblasti rozvojovej politiky naplnením rozvojových cieľov milénia (RCM), 1. vyjadruje poďakovanie EIB za jej mimoriadnu ochotu zapojiť sa do dialógu a za poskytovanie informácií; 2. víta skutočnosť, že EIB podporuj ciele rozvojovej politiky EÚ stanovené v Dohode z Cotonou a definované v súlade s ôsmimi RCM, ako aj skutočnosť, že EIB podmieňuje poskytnutie úveru významom podporovaných projektov pre RCM, ako to vyplýva z jej nového Rámca pre hodnotenie rozvojových vplyvov týkajúceho sa investičného nástroja; požaduje však rozšírenie týchto kritérií na všetky projekty EIB v rozvojových krajinách; 3. vyzýva EIB, aby pri vyhodnocovaní svojich projektov používala aj kľúčové ukazovatele stanovené Komisiou so zreteľom na RCM a začlenila ich do svojho Rámca pre hodnotenie rozvojových vplyvov; odporúča EIB zriadenie nezávislého oddelenia pre vyhodnocovanie projektov, ktoré by malo zodpovednosť iba voči správnej rade banky, čím by splnila normy stanovené multilaterálnymi rozvojovými bankami; 4. vyzýva Komisiu, aby zabezpečila lepšiu integráciu EIB a jej projektového plánovania do plánovania Komisie a členských štátov v súlade so záväzkami z Barcelony smerujúce k lepšej koordinácii a harmonizácii opatrení rozvojovej politiky; 5. vyjadruje EIB pochvalu za podpísanie Memoranda o porozumení s Komisiou a Svetovou bankou z mája 2004 a vyzýva EIB, aby zintenzívnila koordináciu cieľov, kritérií a metodík s európskymi finančnými rozvojovými inštitúciami (EDFI) a spoluprácu v rámci interaktívnej siete, s cieľom zabezpečiť, aby použitie finančných prostriedkov EIB bolo v súlade s opatreniami Komisie a členských štátov; 6. vyjadruje pochvalu vytvoreniu European Financing Partners S.A. EIB a desiatimi z partnerov EDFI a vyzýva EIB, aby sa usilovala o ďalšie projekty financované Spoločenstvom s inými rozvojovými finančnými inštitúciami a aby najmä zvážila modely delenia rizika prevzatím prvého rizika rámca pre čerpanie pôžičiek; 7. odporúča Komisii a EIB, aby v rámci prípravy budúcich finančných výhľadov EÚ a budúcej generácie vonkajších mandátov EIB navrhla Rade a Parlamentu nový integrovaný prístup a organizáciu na plánovanie a poskytovanie vonkajšej pomoci EÚ; tento návrh by mal umožniť optimálne využitie možných synergií medzi ľudskými a finančnými zdrojmi Komisie, EIB a bilaterálnych rozvojových agentúr a mal by sa zamerať na posilnenie celkovej účinnosti, súdržnosti, transparentnosti a viditeľnosti vonkajšej pomoci EÚ, najmä v súvislosti s dosiahnutím RCM; 8. vyjadruje EIB pochvalu za zohľadnenie pozícii mimovládnych organizácií a verejnosti už pri pokračovaní v projektovom monitorovaní, vyzýva ju však, aby túto konzultáciu k zvýšeniu miestnej spoluúčasti a prijatia uskutočnila vo fáze pred schvaľovaním úveru a aby výsledky dokumentovala pre Komisiu a členské štáty; 9. vyjadruje pochvalu v súvislosti so zaradením vyhodnocovania vplyvov na životné prostredie a vyhlásenia o vplyvoch na životné prostredie do projektového cyklu EIB, naliehavo však odporúča zohľadniť tiež sociálne dôsledky investícií a dôsledky investícií na politiku zamestnanosti a zaradiť výhľad zhodný s ukazovateľmi RCM do zoznamu dokumentov týkajúcich sa schvaľovacej analýzy; 10. vyzýva členské štáty ako akcionárov banky, aby EIB poskytli mandát rozvojovej politiky na dosiahnutie RCM v regióne ALA a upustili od doterajšej priority externej hospodárskej pomoci; 11. vyzýva Radu, aby zvýšila objem finančných prostriedkov na aktivity EIB v regióne ALA; očakáva od EIB, že pri svojich úlohách v tomto regióne, uprednostní ekonomicky slabšie krajiny; 12. odporúča EIB, aby rozšírila svoj strategický dokument "Financovanie projektov rekonštrukcie a obnovy po prírodných katastrofách" na regióny mimo Únie a kandidátskych krajín a odporúča Rade a Komisii, aby vypracovali mandát núdzovej pomoci pre EIB, ktorý jej dovolí poskytnúť účinnú a špecifickú regionálnu pomoc na výstavbu, bez ohľadu na súčasné kritéria poskytovania externej hospodárskej pomoci, napríklad v regióne ALA; 13. vyzýva Radu a Komisiu, aby uvoľnili nevyhnutné prostriedky s cieľom umožniť rozdelenie prostriedkov poskytnutých EIB na pomoc oblastiam postihnutým cunami určenú na výstavbu v súlade s kritériami Medzinárodnej rozvojovej agentúry; 14. vyzýva Komisiu, aby spoločne s EIB začala rokovania s Medzinárodným menovým fondom s cieľom umožniť financovanie projektov týkajúcich sa služieb všeobecného záujmu v rozvojových krajinách, aby sa dosiahol pokrok v oblasti verejne financovaných služieb všeobecného záujmu a pripravil sa tak podklad pre investície v súkromnom sektore; 15. vyzýva EIB, aby vo väčšej miere používala nástroj úrokových dotácií stanovený v Dohode z Cotonou, aby umožnila zadlženým rozvojovým krajinám investície v oblasti verejnoprospešných služieb; 16. vyzýva EIB, aby zohľadnila sektorálne ciele svojej úverovej politiky vo vzťahu k rozvojovým krajinám, predovšetkým v oblasti energetiky, lesného hospodárstva, dopravy, vodného a odpadového hospodárstva vo svojich analýzach dôvodov, prečo súkromní investori opustili tieto oblasti; 17. odporúča vytvorenie rozpočtového riadku EIB pre presun vedomostí a technickú podporu; 18. očakáva od EIB, že výrazne posilní svoje záväzky týkajúce sa mikropôžičiek, založené na pozitívnych skúsenostiach svojich prvých projektov, a že podporí najmä pomoc určenú ženám pri zakladaní podnikov; vyzýva EIB, aby sa pritom riadila odporúčaniami poradnej skupiny pre pomoc chudobným, vypracovaným za spoluúčasti Komisie; 19. vyzýva EIB, aby poskytla vyššie percento úverov v miestnych menách a aby preskúmala možnosti podpory miestnych mien prostredníctvom záväzku EIB; 20. vyzýva Komisiu, aby ešte v roku 2005 vypracovala štúdiu, v ktorej preskúma, či by vydávanie "eurobondov" porovnateľných so štátnymi dlhopismi USA prispelo k vytvoreniu podstatných zdrojov umožňujúcich väčší záväzok EIB pri dosahovaní cieľov rozvojovej politiky; 21. vyzýva EIB, aby v krátkom čase vypracovala realizačnú štúdiu, či je prostredníctvom počiatočnej pomoci v eurách a podielového spoluvlastníctva EIB v Afrike, Ázii a Latinskej Amerike možné vytvoriť regionálne fondy analogicky k návrhu japonskej vlády na vytvorenie Ázijského rozvojového fondu; 22. očakáva, že EIB vyvinie usmernenia týkajúce sa poskytovania úverov pre súkromný sektor, ktoré by mali byť založené na rešpektovaní ľudských práv, dodržiavaní environmentálnych a sociálnych štandardov v súlade s medzinárodnými štandardmi, s normami Medzinárodnej organizácie práce a s usmerneniami Organizácie pre hospodársku spoluprácu a rozvoj pre nadnárodné podniky a očakáva, že dodržiavanie usmernení bude EIB monitorovať; 23. vyzýva EIB, aby prispôsobila "Rámec pre hodnotenie rozvojových vplyvov nástrojov investičných projektov" medzinárodným normám hodnotenia rozvoja a aby uľahčila začlenenie poznámok Parlamentu a medzinárodnej občianskej spoločnosti do tohto revízneho procesu; 24. vyzýva EIB, aby najmä nepodporovala projekty, ktoré vedú k ničeniu prírody, prispievajú k nelegálnemu zneužívaniu prírodných zdrojov, zahŕňajú výrobu v EÚ zakázaných látok alebo látok, ktoré budú v EÚ zakázané, financujú budovanie hrádzí, nezodpovedajúcim kritériám Svetovej komisie pre priehrady (WCD); vyzýva EIB, aby prijala odporúčania v kontrolných správach o ťažobnom priemysle Svetovej banky (z januára 2004); 25. vyzýva EIB, aby zabezpečila, že jej pôžičky pre regióny ALA a AKT sprevádzali opatrenia na zlepšovanie environmentálnej udržateľnosti pôžičiek, okrem iného prostredníctvom: - financovania projektov vo všetkých štyroch kategóriách EIB v oblasti životného prostredia a najmä vrátane projektov na ochranu prírodného životného prostredia, - hodnotenia všetkých projektov zameraných na hydroenergiu na začiatku projektového cyklu na základe usmernení WCD, - nárastu pôžičiek pre sektor vodného hospodárstva, v súlade s RCM, zo súčasnej úrovne 3 % pre AKT a 8 % pre krajiny ALA aspoň na úroveň 20 % sumy, ktorú má EIB vyčlenenú na regionálne pôžičky, najmä prostredníctvom pôžičiek miestnym spoločnostiam na udržateľné malé projekty, - nárastu pôžičiek pre projekty v oblasti obnoviteľných energií v regiónoch AKT a ALA, ktoré berú do úvahy globálny záväzok EIB dosiahnuť úroveň 15 % pôžičiek na projekty zamerané na obnoviteľné zdroje energie z celkovej sumy vyčlenenej na energetiku do roku 2006 a 50 % do roku 2010; 26. vyzýva Komisiu, aby podporila nárast pôžičiek EIB na projekty v oblasti životného prostredia v regiónoch ALA a AKT poskytovaním úrokových dotácií na úrovni 3 %, ako sa už úspešne uskutočňuje v rámci MEDA a poskytovaním úrokových dotácií na úrovni 5 % pre projekty v oblasti nových obnoviteľných zdrojov energie; 27. žiada EIB, aby prijala účinné opatrenia proti podplácaniu a praniu špinavých peňazí a aby sa v rámci komplexnej protikorupčnej politiky zaviazala podporovať len také zmluvy, ktoré sú výsledkom otvoreného a transparentného procesu rokovaní a ktoré zaväzujú aj klientov EIB v rozvojových krajinách, aby dokázali, že majú primerané systémy vnútornej kontroly na odhalenie podplácania a korupcie, ďalej žiada, aby EIB preskúmala všetky obvinenia z korupcie a aby ich postúpila zodpovedným súdnym úradom a aby prijala adekvátne sankcie voči obvineným; 28. vyzýva EIB, aby ďalej vyvinula svoj odbor všeobecnej inšpekcie ako nezávislý mechanizmus pre podávanie sťažností, týkajúce sa všetkých kritérií schvaľovania projektov, bez toho, aby bolo potrebné obracať sa na európskeho ombudsmana, čím by bol tento systém prístupný nielen občanom EÚ, ale aj občanom, ktorých sa týkajú projekty financované EIB v rozvojových krajinách; 29. vyzýva EIB, aby pri poskytovaní pôžičiek rozvojovým krajinám uplatňovala menej konzervatívnu stratégiu riadenia rizika, ktorú môže zabezpečiť tým, že výnosy z projektov, ktoré financuje z prostriedkov poskytnutých členskými štátmi na vývoj, nechá plynúť do rizikových fondov, aby bolo možné financovať viac projektov s veľmi vysokým rizikom; vyzýva EIB, aby pri projektoch s vysokým rizikom, ktoré financuje Spoločenstvo, využila nástroj podriadených rámcov pre čerpanie úveru; 30. vyzýva EIB, aby vzhľadom na transparentnosť podporovaných projektov zosúladila svoju činnosť s Medzinárodnou finančnou korporáciou; 31. vyzýva EIB, aby v záujme poskytnutia najlepšej možnej podpory malým a stredným podnikom zriadila zastúpenie priamo na mieste a na tento účel v budúcnosti úplne využila zdroje, ktoré jej budú poskytnuté na riadenie investičných nástrojov a aby tiež dodatočne zvážila úvery pre tento okruh klientov prostredníctvom inštitúcií fungujúcich ako zúčtovacie ústavy vytvorených z externých odborníkov, s cieľom umožniť príjemcom úverov profitovať z výhodných podmienok v pravom zmysle investičnej banky v sektore rizikového kapitálu a súčasne vytvoriť osobitnú úverovú líniu na podporu miestneho súkromného bankového sektora; 32. odporúča začatie nepretržitého dialógu medzi Výborom pre rozvoj a EIB; 33. vyzýva Komisiu, aby Parlamentu a Rade každý rok predložila záznam o úspechoch, ktoré dosiahli programy zrealizované v koordinácii s EIB s ohľadom na RCM; 34. vyzýva Komisiu, aby mu do septembra 2005 predložila predbežnú správu o stave rokovaní o hodnotení vonkajšieho mandátu EIB na poskytovanie pôžičiek; 35. vyzýva Komisiu, aby do konca roka 2005 vypracovala štúdiu o finančných, politických a právnych možnostiach posilnenia rozvojového mandátu a poskytovania pôžičiek EIB stanovením vyčlenených prostriedkov, ako osobitného subjektu Skupiny EIB a náležite pritom zohľadnila potrebu udržania ratingu AAA Skupiny EIB; 36. vyzýva Radu a Komisiu, aby podporili požiadavky Parlamentu vo vzťahu k EIB; 37. poveruje svojho predsedu, aby postúpil toto uznesenie Rade a Komisii, vládam a parlamentom členských štátov, Európskej investičnej banke, Rade AKT-EÚ, Organizácii spojených národov a Svetovej banke. [1] Projekt č. EP/ExPol/B/2004/09/06. [2] Ú. v. ES C 304, 24. 10. 2000, s. 211. [3] Ú. v. ES C 284 E, 21.11.2002, s. 111. [4] Ú. v. EÚ C 25 E, 29.1.2004, s. 390. [5] Ú. v. EÚ C 104 E, 30.4.2004, s. 1019. --------------------------------------------------